Document ID: 32014R1125

KOMISJONI DELEGEERITUD MÄÄRUS (EL) nr 1125/2014,
19. september 2014,
millega täiendatakse Euroopa Parlamendi ja nõukogu direktiivi 2014/17/EL seoses regulatiivsete tehniliste standarditega, millega määratakse kindlaks krediidivahendajate kutsealase vastutuskindlustuse või võrreldava tagatise miinimumväärtus
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 4. veebruari 2014. aasta direktiivi 2014/17/EL (elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/EL ja määrust (EL) nr 1093/2010), (1) eriti selle artikli 29 lõike 2 punkti a teist lõiku,
ning arvestades järgmist:
(1)
Direktiivi 2014/17/EL artikli 29 lõike 2 punktiga a on ette nähtud, et krediidivahendajatel peab olema kutsealasest hooletusest tuleneva vastutuse katteks kutsealane vastutuskindlustus, mis hõlmab territooriumi, kus nad pakkuvad teenuseid, või muu võrreldav tagatis.
(2)
Kui hüpoteekkrediidisektoris tegutsevate krediidivahendajate suhtes kohaldatav kutsealase vastutuskindlustuse või võrreldava tagatise nõue on liidu tasandil uus regulatiivne nõue, siis teatavates liikmesriikides kõnealune nõue siseriiklikul tasandil juba kehtib. Jurisdiktsioonides, kus kutsealase vastutuskindlustuse nõuded juba kehtivad, on vahendatud hüpoteekkrediidi osakaal liidu lõikes suurim ja krediidivahendajate-poolne turu hõlvamine märkimisväärne ning seega kohaldatakse seal kõnealuse sektori reguleerimisel spetsiifilisemat lähenemisviisi. Seepärast tuleks selle kindlaksmääramisel, millisest lähenemisviisist on liidu eeskirjades kutsealase vastutuskindlustuse või võrreldava tagatise miinimumväärtuse kohta kõige sobivam kõnealuse miinimumväärtuse arvutamisel lähtuda, tugineda kõnealuste jurisdiktsioonide kogemustele.
(3)
Kõnealune lähenemisviis oleks asjakohane kogu liidus, sealhulgas väiksema hüpoteekkrediidituruga jurisdiktsioonides. See on tingitud sellest, et krediidivahendajate vastu olevad nõuded ei ole korrelatsioonis aluseks oleva hüpoteekkrediidi summaga, mis võib liidu lõikes oluliselt erineda, vaid põhinevad kutsealasel hooletusel, millest tulenev kahju erineb palju vähem.
(4)
Direktiivi 2014/17/EL artikli 29 lõike 2 punkti a kolmanda lõiguga on ette nähtud, et kutsealase vastutuskindlustuse või võrreldava tagatise miinimumväärtus vaadatakse korrapäraste ajavahemike järel läbi. Seega võivad tulevikus osutuda krediidivahendajate kõnealuste kohustuste taseme kindlaksmääramiseks sobivamaks muud võimalused või metoodikad, pidades eelkõige silmas täiendavate varasemate andmete kättesaadavust ja kutsealase vastutuskindlustusega seotud järelevalvekogemuste suurenemist.
(5)
Selleks et selgelt sätestada kutsealase vastutuskindlustuse või võrreldava tagatise miinimumväärtus ja tagada ühtsem lähenemisviis kogu liidus, oleks asjakohane määrata kõnealune miinimumväärtus kindlaks nõude ja aasta kohta. Euroopa Parlamendi ja nõukogu direktiivis 2002/92/EÜ (2) on sätestatud nõuded, mis käsitlevad kutsealase vastutuskindlustuse või võrreldava tagatise miinimumväärtust aasta ja nõude kohta. Sellest tulenevalt on enamik kindlustusvahendusega tegelevaid vahendajaid ja nende kindlustusandjad selle lähenemisviisiga tuttavad ning seepärast on asjakohane kehtestada samalaadne süsteem krediidivahendajate jaoks. Lisaks kasutavad sellist lähenemisviisi enamik liikmesriike, kelle õigusaktidega on ette nähtud krediidivahendajate kutsealane vastutuskindlustus. Seepärast tuleks ka krediidivahendajate kutsealast vastutuskindlustust käitlevates eeskirjades eristada miinimumväärtust aasta ja nõude kohta.
(6)
Käesolev määrus põhineb regulatiivsete tehniliste standardite eelnõul, mille Euroopa Pangandusjärelevalve esitas komisjonile.
(7)
Euroopa Pangandusjärelevalve on korraldanud avatud avalikud konsultatsioonid käesoleva määruse aluseks olevate regulatiivsete tehniliste standardite eelnõu kohta, analüüsinud potentsiaalseid seonduvaid kulusid ja kasu ning küsinud arvamust vastavalt Euroopa Parlamendi ja nõukogu määruse (EL) nr 1093/2010 (3) artiklile 37 asutatud pangandussektori sidusrühmade kogult,
ON VASTU VÕTNUD KÄESOLEVA MÄÄRUSE:
Artikkel 1
Krediidivahendajate kutsealase vastutuskindlustuse või võrreldava tagatise miinimumväärtus, nagu on osutatud direktiivi 2014/17/EL artikli 29 lõike 2 punkti a esimeses lõigus, on järgmine:
a)
460 000 eurot iga üksiknõude puhul;
b)
kokku 750 000 eurot kalendriaasta kohta kõigi nõuete puhul.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. september 2014

Labels: 7
2
11
0